उत्तराखण्ड/आलेख
उत्तराखण्ड (पूर्व नाम उत्तरांचल), उत्तर भारत में स्थित एक राज्य है। २००० और २००६ के बीच यह उत्तरांचल के नाम से जाना जाता था। ९ नवंबर २००० को उत्तराखण्ड भारत गणराज्य के २७ वें राज्य के रूप में अस्तित्व में आया। राज्य का निर्माण कई वर्षों के आन्दोलन के पश्चात हुआ। इस राज्य में वैदिक संस्कृति के कुछ अति महत्त्वपूर्ण तीर्थस्थान हैं। राज्य की सीमाएँ उत्तर में तिब्बत और पूर्व में नेपाल से लगी हैं तथा पश्चिम में हिमाचल प्रदेश और दक्षिण में उत्तर प्रदेश (सन २००० में अपने गठन से पूर्व यह उत्तर प्रदेश का एक भाग था) इसके पड़ोसी हैं। पारंपरिक हिन्दू ग्रंथों और प्राचीन साहित्य में इस क्षेत्र का उल्लेख उत्तराखण्ड के रूप में किया गया है। हिन्दी और संस्कृत में उत्तराखण्ड का अर्थ उत्तरी क्षेत्र या भाग होता है।
नेपाल-चीन संबंध
नेपाल और तिब्बत का रिश्ता सदियों पुराना है, शेरपा, गुरुंग और नेपाल के लोगों के साथ तिब्बत का भाषाई, सांस्कृतिक, वैवाहिक और जातीय संबंध है। नेपाली राजकुमारी भृकुटी (तिब्बत में बाल-मो-बाजा 'खारी-बाटन) का विवाह तिब्बत के सम्राट सोंत्सपन गम्पो से ६०० - ६५० ईस्वी सन् में हुआ था। माना जाता है कि राजकुमारी भृकुटि अपने दहेज के एक हिस्से के रूप में बौद्ध अवशेष और थंगका तिब्बत लायीं थीं, और उन्हें तिब्बत में बौद्ध धर्म को राजसी धर्म के रूप में स्थापित करने के लिए जिम्मेदार ठहराया जाता है।